കൈയാങ്കളി സിപിഎമ്മും ബിജെപിയും തമ്മില് കുന്നംകുളം: കുന്നംകുളം നഗരസഭയില് വാക്സിനുമായി ബന്ധപ്പെട്ട അടിയന്തരപ്രമേയം അവതരിപ്പിക്കുന്നതിനെച്ചൊല്ലി കുന്നംകുളം കൗണ്സില് യോഗത്തില് സിപിഎം ബിജെപി കൈയാങ്കളി. സംഭവത്തില് രണ്ട് ബിജെപി വനിതാ കൗണ്സിലര്മാര് ബോധരഹിതരായി വീണു. ഇവരെ ആശുപത്രിയില് പ്രവേശിപ്പിച്ചു. ഇന്നലെ രാവിലെ ചേര്ന്ന കൗണ്സില് യോഗത്തില് യോഗം ആരംഭിക്കുന്നതിനു മുന്പു ഭരണപക്ഷം വാക്സിന് വിതരണം കൂടുതല് സുതാര്യമായി നടത്തുന്നതിനെ പറ്റിയുള്ള അടിയന്തരപ്രമേയം വികസനകാര്യ സ്റ്റാന്ഡിംഗ് കമ്മിറ്റി ചെയര്മാന് പി.എം. സുരേഷ് അവതരിപ്പിക്കാന് ശ്രമിച്ച സമയത്താണ് ബിജെപി പ്രതിഷേധവുമായി എഴുന്നേറ്റത്. പ്രമേയം അവതരിപ്പിക്കുന്ന ശരിയായ രീതിയില് അല്ലെന്നും പ്രമേയം പിന്വലിക്കണമെന്നും ആയിരുന്നു ബിജെപിയുടെ ആവശ്യം. പ്രതിഷേധവുമായി എഴുന്നേറ്റ് ബിജെപി അംഗങ്ങള് ചെയര്പേഴ്സനെ ഉപരോധിക്കാന് ശ്രമിക്കുകയും ചെയ്തു വിഷയം രൂക്ഷമായതോടെ ചെയര്പേഴ്സണ് യോഗം അവസാനിപ്പിക്കുന്നതായി അറിയിച്ചു. ഇതോടെ ബിജെപി അംഗങ്ങള് ചേര്ന്ന് ചേംബറില് നിന്നും ഇറങ്ങി വന്ന ചെയര്പേഴ്സനെ തടയുകയായിരുന്നു. പുറത്തേക്കു പോകാന് അനുവദിക്കാതെ വാതില് അടച്ചിടുകയും ചെയ്തു. ഇതോടെ ഭരണപക്ഷ അംഗങ്ങളും രംഗത്തെത്തി. ഇരു വിഭാഗവും തമ്മില് ഉന്തും തള്ളും നടന്നു. ഇതിനിടെയാണ് ബിജെപിയുടെ കൗണ്സിലര്മാരായ ഗീത ശശി, രേഖ സജീവ് എന്നിവര് തലകറങ്ങി വീണത്. ഇവരെ മലങ്കര ആശുപത്രിയില് പ്രവേശിപ്പിച്ചു. എന്നാല് ബിജെപി പ്രതിഷേധത്തെ ശക്തമായി പ്രതിരോധിച്ച് നഗരസഭാ ചെയര്പേഴ്സണ് രംഗത്തെത്തി. യാതൊരു പ്രകോപനവും കൂടാതെയാണ് ബിജെപി കൗണ്സിലര്മാര് വീണതെന്നും ഹാളില്നിന്നും പുറത്തേക്കിറങ്ങാന് സമ്മതിക്കാതെ, തന്നെ എല്ലാ ബിജെപിയുടെ വനിതാ കൗണ്സിലര്മാരും കൂടി തടഞ്ഞു നിര്ത്തുകയായിരുന്നുവെന്നും ചെയര്പേഴ്സണ് ആരോപിച്ചു. യാതൊരു സംഘര്ഷവും കൗണ്സിലില് ഉണ്ടായിട്ടില്ലെന്നും ബിജെപി മനഃപൂര്വം ഉണ്ടാക്കിയ പ്രശ്നങ്ങളാണ് ഇതെന്നും ചെയര്പേഴ്സണ് പറഞ്ഞു. കുന്നംകുളത്തെ ട്രിപ്പിള് ലോക്ഡൗണ് നില നില്ക്കുന്ന സാഹചര്യത്തില് ഇത്തരമൊരു ഒരു കൗണ്സില് യോഗം നഗരസഭയില് വിളിച്ചുചേര്ത്തതതിനെതിരെ പ്രതിഷേധവും ഉയര്ന്നിട്ടുണ്ട്. വലിയ വിസ്താരം ഇല്ലാത്ത നഗരസഭ കൗണ്സില് ഹാളില് 37 കൗണ്സിലര്മാരെയും ഉദ്യോഗസ്ഥരെയും ഉള്പ്പെടുത്തിക്കൊണ്ട് നടത്തിയ യോഗം കനത്ത കോവിഡ് പ്രോട്ടോകോള് ലംഘനമാണെന്നും ആക്ഷേപമുയര്ന്നു.